Η έρευνά μου μοιράζεται το βασικό ερώτημα της ημερίδας: το ερώτημα κατοίκησης σε συνθήκες έκτακτης ανάγκης· Θα ήθελα, ωστόσο, να το επαναθέσω χωρίς να εστιάσω σε μια συγκεκριμένη ιστορική περίοδο της πόλης του Βόλου και, συνεπακόλουθα, σε μια *κατάσταση κρίσης*. Αλλά να το θέσω προβληματοποιώντας την εικόνα-εντύπωση που έχουμε για την ιστορία του Βόλου, όπως εμπεδώνεται στην συναισθηματική οικονομία του παρόντος. Επιθυμώ να συζητήσω, δηλαδή, την αίσθηση που κομίζουν οι εντυπώσεις που έχουμε για το παρελθόν και τους λόγους που αυτές οι εντυπώσεις έχουν σημασία. Με ενδιαφέρουν, έτσι, όλες εκείνες οι ιστορίες που *φανταζόμαστε* στο παρόν, και τα ίχνη που η φαντασία αυτή αφήνει, ως αποτύπωμα, στα υλικά τεχνουργήματα και δη στο κατεξοχήν τεχνούργημα που διαμένει στον χρόνο – η κατοικία, το οικιστικό τοπίο – και το οποίο, ως η κατεξοχήν μεταφυσική του σύγχρονου κόσμου, διασώζεται (και μετά την καταστροφή του, ως ερείπιο) μέσα από την θεματοποίηση και θεαματοποίησή του – μέσα δηλαδή από την επιθυμία εξωραϊσμού του.

Με το να εστιάζω στις αντανακλάσεις των εμπειριών κρίσεις στο αστικό τοπίο, έτσι, δεν εννοώ να δούμε το παρελθόν του Βόλου εστιάζοντας σε συνθήκες έκτακτης ανάγκης, ούτε να σκεφτούμε πως θα αντικρίζαμε το παρελθόν ωσάν να βιώναμε μια τέτοια συνθήκη. Εννοώ πως κάθε συνθήκη έκτακτης ανάγκης, σα μια τραυματική ρήξη στο παρόν, αποτυπώνεται, τρόπον τινά αντανακλαστικά, στο οικιστικό τοπίο με την οικοδόμησή του, και μεταφέρει την κάθε αίσθηση του παρόντος στην αποτύπωση αυτή· και εμείς, με έναν μιμητικό τρόπο, δεν είμαστε παρά μάρτυρες αυτής της εγγραφής στην οποία εμπλεκόμαστε διαρκώς, εφόσον το τοπίο υπάρχει ακριβώς επειδή οικοδομείται συνεχώς. Ζούμε πάντα με το παρελθόν μας, ως μνήμη αποτυπωμένη στο περιβάλλον, και σε μια μόνιμη «αναμέτρηση» μαζί του, στο βαθμό, τουλάχιστον, που επενεργούμε στο περιβάλλον και το αναπλάθουμε, το συντηρούμε και το οικοδομούμε στη βάση εντυπώσεων που θα θέλαμε να λησμονήσουμε, να επικυρώσουμε ή να διεκδικήσουμε.

Η έρευνά μου, λοιπόν, αφορά τις πολικές εξωραϊσμού που έχουν αναπτυχθεί και αναπτύσσονται στη πόλη του Βόλου και τη σχέση τους με τις εμπειρίες κρίσης. Αφορά τη δυνατότητα μετεγγραφής της συλλογικής μνήμης καθώς εξωραΐζεται το οικιστικό τοπίο – ένας εξωραϊσμός όμως που σχετίζεται άμεσα με τις εντυπώσεις ιστορίας που διατηρούμε στο παρόν, και οι οποίες εντυπώσεις μνημονεύουν εμπειρίες κρίσης.

Όταν ξεκίνησα την έρευνά μου για τις πολιτικές εξωραϊσμού στον Βόλο ήμουν ξένος με την ιστορία της πόλης· ήμουν, δηλαδή, ανεξοικείωτος με άλλα είδη μνήμης πέρα από τα κείμενα που έχουν γραφτεί· και έτσι καθοδηγήθηκα αποκλειστικά από αυτές τις εμπειρίες συγγραφής. Συγκεκριμένα, η αρχή της έρευνάς μου για τον Βόλο συνέπεσε με την εμπειρία μιας διήγησης για την αρχή της πόλης. Μιας διήγησης που, σε κάθε περίπτωση, επέστρεφε στο κάστρο του Βόλου. Και είναι, ίσως, φυσιολογικό στα ιστορικά συγκείμενα της δυτικής νεοτερικότητας και του έθνους κράτους να συναντάμε την γραμμική εκείνη αφήγηση που επιβεβαιώνει και δικαιολογεί την ιστορικότητα του Βόλου, όπως και κάθε άλλης πόλης, μέσα από το κάστρο, μέσα, δηλαδή, από ένα είδος προ-ιστορίας. Τη διήγηση του Κάστρου ως εναρκτήρια παρουσία του Βόλου, όμως, την συναντούσα στον επίσημο ακαδημαϊκό λόγο, μόνο. Δεν είναι ότι απουσιάζει αυτή η αφήγηση αρχής της πόλης από την καθημερινή ζωή του Βόλου, είναι πως πολλοί Βολιώτες και πολλές Βολιώτισσες δεν γνωρίζουν καν την ύπαρξη του Κάστρου· και πως όσοι και όσες γνωρίζουν κάτι για την ύπαρξή του, αδυνατούν να εντοπίσουν τα ερείπιά του στον χώρο – δεν ξέρουν καν που βρίσκεται. Με άλλα λόγια, η μνήμη του Κάστρου απουσιάζει και η θύμησή του επιτελείται από όσους και όσες ενεργά και συστηματικά ιχνηλατούμε και οικοδομούμε, τρόπον τινά, εξωραΐζουμε την ιστορία του τόπου.

Από την άλλη μεριά, η αντίληψη των κατοίκων του Βόλου για την ιστορία της πόλης τους, εμπεδώνεται σε μια εικόνα που χαρακτηρίζει εμφατικά τη συναισθηματική οικονομία του παρόντος: ο Βόλος, παλιά, ήταν μια πόλη βιομηχανική με νεοκλασική οικιστική φυσιογνωμία. Η αίσθηση εαυτού της πόλης, δηλαδή, επιτελείται μέσα από εικόνες απώλειας τόσο μιας βιομηχανικής παράδοσης, και της ανεπτυγμένης οικονομίας που συνεπάγεται μια τέτοια παράδοση, όσο και μιας βαθιάς, με ευρωπαϊκά ερείσματα, νεοκλασικής κληρονομιάς η οποία και χαρακτήριζε πρότερα το αστικό της τοπίο. Δίπλα σε αυτές τις εικόνες για τον Βόλο, μεγάλη σημασία αποκτά και μια σειρά από μνήμες τραυματικών ιστορικών επεισοδίων. Η μικρασιατική καταστροφή και ο ερχομός των προσφύγων που σημαδεύει την πόλη με τη δημιουργία του συνοικισμού της Ν. Ιωνίας, ο Δεύτερος Παγκόσμιος Πόλεμος και η κατοχή της πόλης από τους Γερμανούς, ο εμφύλιος πόλεμος με τους διωγμούς των αντιφρονούντων και, τέλος, οι σεισμοί του 1955 που οδήγησαν στην κατεδάφιση το μεγαλύτερο μέρος της νεοκλασικής πόλης είναι αυτά τα ιστορικά επεισόδια. Η εντύπωση, δηλαδή, του παρελθόντος πλάθεται μέσω της μνήμης της κρίσης, *παρεμπιπτόντως* με τα φαντάσματα της προόδου και της επιτυχίας, ως ερείσματα καταγωγής.

Το οικιστικό τοπίο του σημερινού Βόλου, όχι μόνο αντανακλά αυτές τις εικόνες-εντυπώσεις αλλά αντανακλώντας τες, τις μεταφέρει. Και κάθε εγχείρημα ανάπλασης, εξωραϊσμού και μνημειοποίησης που συμβαίνει στο ιστορικό μας παρόν – και που σημαδεύει την τοπική πολιτική για παραπάνω από τρεις δεκαετίες, δεν είναι παρά μια χειρονομία λησμοσύνης αυτών των εμπειριών κρίσης: «Το αστικό τοπίο του σημερινού Βόλου οφείλει να αλλάξει»: Αυτή η απόφανση που χαρακτηρίζει τη συναισθηματική εμπειρία του παρόντος σχετίζεται τόσο με τις μνήμες που συμπυκνώνει, όσο και με τις εικόνες πρότυπα που αυτές οι μνήμες ακυρώνουν.

Θα επιχειρήσω να γίνω πιο συγκεκριμένος. Η πολιτική βούληση για εξωραϊσμό της πόλης αποκτά έναν κεντρικό χαρακτήρα από τα μέσα της δεκαετίας του 1980 και έπειτα. Αναφέρομαι, ειδικότερα, σε πολιτικές ανάπλασης υποβαθμισμένων περιοχών, πεζοδρόμησης εμπορικών δρόμων, ανακήρυξης διατηρητέων κτιρίων, αλλαγής χρήσης βιομηχανικών οικοδομών κ.α. Το ότι η πολιτική βούληση εξωραϊσμού έγινε αισθητή στα τέλη της δεκαετίας του 1980 δεν είναι καθόλου συμπτωματικό. Απεναντίας, από τότε ήταν που άρχισαν να φαίνονται οι συνέπειες του δεύτερου κύματος αποβιομηχάνισης που έπληξε την περιοχή της Μαγνησίας. Μελέτες για τον Βόλο, μάλιστα, συνδέουν αυτό το κύμα αποβιομηχάνισης με την άνθιση της ιστοριογραφίας με θέμα την καταγωγή και ταυτότητα της πόλης. Παρατηρείται, δηλαδή, μια παραγωγή λόγου περί της ιστορίας του Βόλου που συνδέεται με την αίσθηση απώλειας της βιομηχανικής του παράδοσης· η οποία και σημαδεύει την ταυτότητα του οικιστικού του τοπίου εφόσον μαρτυρείται από τα εγκαταλελειμμένα βιομηχανικά κτίρια.

Η απομνημόνευση του *συναισθήματος απώλειας*, όμως, δεν καθίσταται εφικτή λόγω της επαναλαμβανόμενης επιστροφής στην εικόνα της αποβιομηχάνισης μέσω του ιστορικού Λόγου, αλλά μέσα από τη σχέση που αναπτύσσεται ανάμεσα στο μνημονικό έρεισμα της αποβιομηχάνισης, όπως εξ-ασφαλίζεται στην εγκατεστημένη του εμπειρία ως θύμηση, δηλαδή στα εγκαταλελειμμένα βιομηχανικά κτίρια ή στην πρότερα εργατική περιοχή των Παλιών, και στην ιστορική μαρτυρία ως ένδειξη και απόδειξη των εντυπώσεων, δηλαδή, στο ιστορικό αρχείο. Δεν υπάρχει, έτσι, κάποια γραμμική σχέση μεταξύ συνθηκών έκτακτης ανάγκης και παραγωγής ιστορικού Λόγου. Υπάρχει μόνο η εμπειρία θύμησης της κρίσης στα συμφραζόμενα της καθημερινότητας και πολλαπλά εγχειρήματα υπέρβασης της εμπειρίας αυτής, η οποία επιτελείται *και* με τον ιστορικό Λόγο ως τακτοποίηση και αρχειοθέτηση της πόλης. Αν υπάρχει, δηλαδή, σχέση μεταξύ εξωραϊσμού και παραγωγής ιστορικού Λόγου είναι ότι μετέχουν στο ίδιο εγχείρημα απεμπλοκής από το αποτύπωμα της κρίσης.

Οι καταστροφικοί σεισμοί του 1955 είναι αποκαλυπτικοί για όσα υποστηρίζω. Και είναι αποκαλυπτικοί ακριβώς επειδή η τοπική και εθνική αντιμετώπιση αυτού του συμβάντος έκτακτης ανάγκης, λίγα μόνο χρόνια μετά τον τερματισμό του εμφυλίου πολέμου, μετέγγραψε στην πόλη την *αίσθηση του παρόντος ανοικοδόμησής της*. Και είναι ακόμα πιο αποκαλυπτικοί, εφόσον, με έναν υπόρρητο τρόπο αποτελούν αυτόν τον καθρέφτη στη βάση του οποίου αντανακλάται η εξύμνηση της αστικής, μοντερνιστικής, «ανεπτυγμένης» πλευράς της ιστορίας του Βόλου, όπως επιτελείται στον αρχειοθετικό λόγο του ιστορικού μας παρόντος. Κάθε λογική μνημειοποίησης και ανάπλασης όπως, επίσης, κάθε συλλογή φωτογραφιών ή μαρτυριών που αφορούν την πόλη επιστρέφουν στις εικόνες-εντυπώσεις ενός τοπίου που υποτίθεται πως έχει απολεσθεί. Επιστρέφουν στον Βόλο ως Πόλη της Γαρδένιας, για να χρησιμοποιήσω έναν χαρακτηρισμό που αναδείχνει την πλευρά εκείνη που δραματοποιείται περισσότερο στις μέρες μας. Και δε φέρνω αυτή την ταυτότητα τυχαία. Η Πόλη της Γαρδένιας, τίτλος φωτογραφικού ημερολογίου για τον Βόλο που εκδόθηκε το 2008, βασισμένος σε ένα δημοσίευμα στον αθηναϊκό τύπο του 1908 (100 πριν και ο λόγος για την έκδοση του ημερολογίου) – είναι τίτλος που εξήρε την μεγάλη ανάπτυξη που παρουσίαζε η πόλη. Πράγματι, την πρώτη δεκαετία του 20ου αιώνα, ο Βόλος ήταν δραστήριο εμπορικό λιμάνι και άρχιζε τα πρώτα βήματα στη βιομηχανία· είχε, επίσης, αποκτήσει μια ενιαία οικιστική μορφή στην οποία κυριαρχούσαν τα νεοκλασικά και μοντερνιστικά μοτίβα, τα αρχοντικά και οι τεράστιες αυλές γεμάτες λουλούδια, γαρδένιες και ροδακινιές. Αυτές οι αναφορές για τον Βόλο ως «κηπούπολη» χαρακτηρίζουν και τις μαρτυρίες των πιο ηλικιωμένων, πλέον, κατοίκων στις συνεντεύξεις που έγιναν στο ΙΑΚΑ στο πλαίσιο του μαθήματος «Μνήμη και Προφορική Ιστορία» το 2006, και ειδικά στις ερωτήσεις για το πώς ήταν η προ-των-σεισμών πόλη.

Μέσα σε αυτόν τον έναν χρόνο των σεισμών, οδηγήθηκε στην κατεδάφιση το 80% των κτιρίων του Βόλου. Ο δήμος της Νέας Ιωνίας, απεναντίας, ένας προσφυγικός-εργατικός συνοικισμός *έξω* από τα όρια της πόλης, ένας συνοικισμός ευτελής, βρώμικος και στενάχωρος, έμεινε σχεδόν άθικτος. Είναι, επίσης, γνωστό, πως η ανοικοδόμηση του Βόλου δεν ακολούθησε τις πιο σύγχρονες, μοντερνιστικές ή πειραματικές μεθόδους. Για την ακρίβεια, ο Βόλος χτίστηκε σε συνθήκες κατεπείγοντος και με τα πιο ευτελή υλικά και προκατασκευασμένα σχέδια. Η πρότερη ευμάρεια της πόλης – την οποία μεταφέρει η εικόνα-εντύπωση της Πόλης της Γαρδένιας – είχε χαθεί στην κρίση του 1930 και κατά τη διάρκεια του Δευτέρου Παγκοσμίου Πολέμου· και οι συνθήκες στη διεθνή αγορά δεν ευνοούσαν την ανάπτυξη των εναπομεινάντων βιομηχανιών. Ο Βόλος, τότε, βίωνε το πρώτο κύμα αποβιομηχάνισης. Η ανεπάρκεια εντόπιων πόρων όπως και η αδυναμία των τοπικών φορέων να συμμετάσχουν στο εθνικό πλάνο ανοικοδόμησης επέφεραν τη ριζική μεταμόρφωση της οικιστικής του φυσιογνωμίας: ο Βόλος έμοιαζε με μια φτωχή επαρχιακή πόλη και θύμιζε χωριό. Το ενδιαφέρον ζήτημα, στο σημείο αυτό, δεν είναι το αν προσπάθησαν οι τοπικοί παράγοντες να διασώσουν τον νεωτερικό της χαρακτήρα ή αν αντίθετα δόθηκε η ευκαιρία στην πόλη να αναπτύξει έναν πιο παραδοσιακό τρόπο ζωής. Αλλά το κατά πόσο και σε πια σημεία ταυτίστηκαν οι κάτοικοι του Βόλου με το νέο φτωχικό τοπίο, και τι μνημονικές απαλλαγές και αποδεσμεύσεις επιτράπηκαν να συντελεστούν μέσω αυτών των ταυτίσεων.

Οι μαρτυρίες που έχουν συλλεχθεί για το επεισόδιο των σεισμών από το ΙΑΚΑ, το 2006, πενήντα χρόνια ακριβώς μετά την ανοικοδόμηση του Βόλου, είναι τουλάχιστον ενδεικτικές για αυτό που θέλω να μεταφέρω. Και αυτό γιατί δεν αφορούν την εμπειρία της κρίσης. Τουναντίον, η συζήτηση των σεισμών φέρνει στη μνήμη είτε την εμπειρία της καθημερινότητας ανοικοδόμησης – όπου επιτέλους, μετά από χρόνια, οι κάτοικοι έχουν εργασία και καθημερινή απασχόληση, είτε την εμπειρία πείνας και εξευτελισμού που βιώθηκε στην κατοχή. «Όπου έσεισε, θα σείσει», συνόψιζαν οι μαρτυρίες, και «αυτά που περάσαμε στην κατοχή, έχουν σημασία». Είναι αλήθεια πως υπάρχει μια νοσταλγία για όσους και όσες θυμούνται τον παλιό Βόλο. Ωστόσο, η πόλη γέμιζε λάσπες, τα σπίτια δεν είχαν θέρμανση και αποχετευτικό σύστημα και η τουαλέτα ήταν έξω. Οι αφηγήσεις του σεισμού και της ανοικοδόμησης, δηλαδή, δεν είναι φορείς της θύμησης του σεισμού ως κρίση, αλλά των όσων ο σεισμός θυμίζει: την εμπειρία εργασίας που ήταν εμπειρία λήθης ενός άλλου παρελθόντος. Και είναι σημαντική η παρατήρηση αυτή, καθώς οι εν λόγω αφηγήσεις προέρχονται από άτομα που δεν είχαν ζήσει την εποχή της ακμής του Βόλου του 1910 και 1920. Επί τρεις δεκαετίες πριν γίνουν οι σεισμοί και καταστραφεί όλο το νεοκλασικό κτιριακό απόθεμα, η πόλη βίωνε συμφορές που θα ήθελε να ξεχάσει. Συμφορές, η μνήμη των οποίων ήταν ταυτισμένη και με την εμπειρία του νεοκλασικού οικιστικού τοπίου. Με την ανοικοδόμηση, η πόλη απ-εμπλάκηκε για πρώτη φορά και εκβιαστικά από την προσωπική της συμμετοχή στον οικιστικό σχεδιασμό, και με ένα αποτέλεσμα που, σε καμία περίπτωση, δεν κόμιζε τη μνήμη της δυνατότητας ανάπτυξης ως αποτύπωμα και, έτσι, μπορούσε πιο εύκολα να λησμονήσει τα τραυματικά συμβάντα του παρελθόντος.

Ο Άθως Τριγκώνης, ένα από τα πρώτα άτομα που έγραφαν ενεργά την ιστορία της πόλης, θα πει, εν έτη 1934, για την Μικρασιατική Καταστροφή και τον αντίκτυπο της απώλειας του τελευταίου μεγάλου εμπορικού εταίρου (εννοεί τη Σμύρνη): *Ο Βόλος, όχι μονάχα δεν κατάφερε να παίξει ρόλο Τεργέστης, μα δε μπόρεσε ούτε να κρατηθεί στο εμπορικό επίπεδο του 1920. Το χάσιμο της Μικρασίας και της Θράκης ήτανε ένα γερό χτύπημα για την Ελληνική κεφαλαιοκρατία.* Η μαρτυρία αυτή είναι αποκαλυπτική των μιμήσεων που γίνονται στο επίπεδο των επιθυμητικών εικόνων. Δεν μας δείχνει μόνο την αίσθηση παρόντος του 1934 – περίοδος μεγάλης κρίσης για την πόλη λόγω της διεθνής οικονομικής ύφεσης – μέσα από την εικόνα του κοσμοπολίτικου μοντέρνου προορισμού αλλά, επίσης, και την αίσθηση απώλειας όταν χάνονται τα ερείσματα που κάνουν την κυκλοφορία τέτοιων εικόνων δυνατή. Η πτώση του εμπορίου, η νοσταλγία για το φάντασμα της προόδου και μια ιστοριογραφία ενός τραυματισμένου παρόντος. Θα γράψει το 1933 σε ένα άρθρο στην Λαϊκή Φωνή: *Όταν κάνετε μια βόλτα στις ακραίες συνοικίες του Βόλου θα σχηματίσετε την εντύπωση πως έχουν εγκαταληφθεί στην τύχη του. Οι δρόμοι έχουν χάλια διόρθωτα, πεζοδρόμια δεν υπάρχουν. Πόσοι άστεγοι υπάρχουν στον Βόλο; Άπειροι. Σ΄ όλες τις συνοικίες θα δείτε πολυμελέστατες εργατικές οικογένειες στοιβαγμένες σε στενάχωρα, ανήλια και ανθυγιεινά μπουντρούμια. Η αδησώπητη ανεργία μαστίζει ένα μεγάλο ποσοστό δημοτών. Αυτοί οι άνθρωποι υποφέρουν, εξαντλούνται και κάθε μέρα φθείρονται και δεκατίζονται.*

Το σκηνικό που περιγράφει ο Τριγκώνης θα δυσχεράνει πολύ περισσότερο και με κλιμάκωση στις επόμενες δύο δεκαετίες μέχρι ο κόσμος να βλέπει απαγχονισμένους από τους Γερμανούς στις πλατείες. Σίγουρα, η επιστροφή σε μια καθημερινότητα που περιλαμβάνει την εργασία ήταν τουλάχιστον καλοδεχούμενη. Και η ανοικοδόμηση του Βόλου επέτρεψε την αποδέσμευση από αυτό το παρελθόν· με το διαφορετικό οικιστικό τοπίο να σηματοδοτεί μια νέα εκκίνηση, μακριά από τις συμβάσεις της προόδου, με μια Αρχή (την κρατική Αρχή) να υπερβαίνει τις τοπικές πολιτικές και να επιβάλλει ισονομία και αισθητική ομοιομορφία. Και δεν είναι διόλου συμπτωματικό το ότι η διεκδίκηση της ανάπλασης και ιστορικοποίησης, όπως άρχισε να επιτελείται από τη δεκαετία του 1980, εμφανίστηκε ως ίχνος κατά την ανοικοδόμηση της πόλης το 1955. Τότε άρχισε η κίνηση για ανακηρύξεις διατηρητέων μνημείων, με την πρώτη να αφορά το παλιό Οθωμανικό Κάστρο που ακολούθησε τη νοσταλγία για την ιστορία του. Η περίπτωση του Κάστρου, μάλιστα, έχει σημασία αν αναλογιστούμε πως τα ερείπιά του δεν προέκυψαν από τους σεισμούς. Το Κάστρο κατεδαφίστηκε την δεκαετία του 1890, μετά την προσάρτηση του Βόλου στο ελληνικό κράτος. Και ανακηρύχθηκε ως μνημείο πενήντα χρόνια αργότερα.

Φαίνεται τουλάχιστον κυνικό να ανακηρύσσεται ως πρώτο διατηρητέο μνημείο, σε μια πόλη που γέμισε ερείπια από τους σεισμούς, ένα σύνολο ερειπίων που δεν έγιναν από αυτούς αλλά από εντόπιες πολιτικές. Όμως βλέπουμε πως δεν είναι παράδοξο που το κάστρο δεν έχει κεντρικό ρόλο στην καθημερινότητα των κατοίκων της πόλης. Ούτε, επίσης, το ότι η εμπλοκή μου με την ιστορία του Βόλου ξεκίνησε μέσα από την ιστορία του Κάστρου. Είναι όντως, το κατεξοχήν τεχνούργημα που αποτέλεσε την εξαίρεση της ταυτότητας του Βόλου – έναν φορέα ανταγωνισμού, οπισθοδρόμησης και βρωμιάς ήδη από την οικοδόμηση της εμπορικής αποβάθρας από τους Πηλιορείτες το 1840. Δηλαδή, οι στρατηγικές συνομολογήσεις που επέφεραν την κατεδάφιση του Κάστρου το 1890, σχετίζονται *και* με τις επιθυμητικές εικόνες ανάπτυξης που οδήγησαν την ανακήρυξη των ερειπίων του, μετά τους σεισμούς, μνημείο.

Αν, δηλαδή, η αποδοχή της φτωχής ανοικοδόμησης σχετίζεται με την εκβιαστική ανάγκη για μια, χωρίς συγκρούσεις και υπό την πατερναλιστική ομπρέλα του κράτους, κοινωνία, τότε η συνεχής απαίτηση και κλιμακούμενη διεκδίκηση της ανάπλασης και εκμοντερνισμού της πόλης, δεν είναι παρά μια απόπειρα αποδέσμευσης από την μνήμη της φτώχειας αυτής. Είναι ένα εγχείρημα οργάνωσης του παρόντος που θα θυμίζει τα ερείσματα της αστικής καταγωγής και προβολής ενός μέλλοντος προόδου.